Nuwe medalje om Australië se brandbestryders te vereerFoto: Parks and Wildlife Service/Twitter Die Australiese regering het ŉ nuwe medalje aangekondig wat toegeken sal word aan nooddienswerkers en ander in erkenning vir hul diens en opoffering tydens die land se katastrofiese veldbrandkrisis. Die “National Emergency Medal” sal toegeken word aan nooddienswerkers wat “volgehoue of betekenisvolle diens” gelewer het tydens die veldbrandkrisis in 2019/2020, het eerste minister Scott Morrison Sondag tydens Australiëdag-vieringe gesê. Persone wat vir die medalje in aanmerking kom, sluit onder andere brandbestryders, polisiebeamptes, ambulanspersoneel, paramedici, weermagpersoneel en reserviste in. “Die reaksie op die veldbrandsituasie is ongekend met duisende vrywilligers en betaalde werkers wat onverpoosd, dag en nag, week ná week, gewerk het om eiendom en lewens te red,” het Morrison bygevoeg. “Hul dapperheid was buitengewoon. Dit is ŉ gees wat ons moet eer en moet vier.” Meer as 12 miljoen hektaar grond is sedert September verwoes en minstens 33 persone het omgekom.